Billie Eilish a lansat tema muzicală a filmului No Time to Die, din franciza James Bond. .
Billie Eilish a lansat, vineri, piesa "No Time to Die", tema muzicală a celui de-al 25-lea film "James Bond". Până în prezent, piesa a fost ascultată deja de 2,99 de milioane de ori pe platforma YouTube. În vârstă de 18 ani, Eilish, recompensată luna trecută cu cinci Grammy, este cel mai tânăr artist care a înregistrat tema muzicală a unui film "James Bond".
Piesa "No Time to Die" a fost compusă de Eilish împreună cu fratele său, producătorul muzical Finneas O’Connell, potrivit Reuters. Billie Eilish calcă astfel pe urmele unor artişti precum Adele, Madonna şi Paul McCartney.Potrivit paginii de Facebook a artistei, piesa va fi interpretată live în premieră mondială pe 18 februarie, la Brit Awards, gala premiilor industriei muzicale britanice.Pe scenă se vor afla, alături de Eilish, fratele său, Finneas O’Connell, compozitorul Hans Zimmer, creatorul coloanei sonore a filmului "No Time to Die", şi muzicianul Johnny Marr.Luna trecută, Billie Eilish a triumfat la gala Grammy, adunând cinci trofee din şase nominalizări, inclusiv cele patru premii principale, pentru cel mai bun album ("When We All Fall Asleep, Where Do We Go?"), cel mai bun cântec, cea mai bună înregistrare şi cel mai bun artist debutant.Ultimul film din franciza 007 şi al cincilea care îl va avea drept protagonist pe actorul Daniel Craig, "No Time To Die" este regizat de americanul Cary Joji Fukunaga şi va avea premiera mondială pe 2 aprilie, în Marea Britanie.Sursă foto: Profimedia.